Se hele interviewet med Hall of Fame-parret nederst i artiklen. Lørdag var de tidligere badmintonstjerner til kongres i Baku i Aserbajdsjan, hvor de kunne lade sig hylde som Hall of Fame’ere . Søndag middag landede de i Aalborg Lufthavn, hvor hverdagen igen står og venter – men de er endnu en gang blevet en oplevelse rigere på grund af deres store badmintontalent. Parret har vidst det i noget tid, at de ville blive optaget i Badminton Europes Hall of Fame, men det var alligevel en stort. -	Det var faktisk stort, og jeg blev da også lidt rørt, da vi var dernede, siger Kamilla Rytter Juhl. -	Jeg er virkelig stolt og glad og beæret over, at vi har fået sat vores aftryk, at Danmark havde en rigtig god dame-dubbelt rundt i Europa og rundt i verden, siger Christinna Pedersen. Mænger sig med store navne Aftenen bød på en masse prisoverrækkelser til andre badmintonkollegaer, og de to tidligere badmintonspillere nød da også at få lidt god mad og drikke. Sidst på aftenen blev det så afsløret, at Kamilla Rytter Juhl og Christinna Pedersen blev optaget i Hall of Fame, og det er ikke med helt uvæsentlige navne. I Hall of Fame er de blandt andre de to store badmintonlegender Peter Gade og Morten Frost. -	Det er jo selvfølgelig en form for anerkendelse, vi får her, efter vi har indstillet vores karriere, siger Kamilla Rytter Juhl og tilføjer: -	Det fede ved det er, når man kigger tilbage på de store navne, som allerede er optaget i den her Hall of Fame, så kan man ligesom mærke, okay, vi har faktisk fået sat det aftryk, som vi drømte om at sætte her i Danmark og i Europa. Jubler ikke som i ”gamle dage” Kamilla Rytter Juhl og Christinna Pedersen er henholdsvis 39 og 36 år gammel – og karrieren har budt på flere titler. De har hver især vundet flere i disciplinen mixed double – det tæller blandt andet verdensmesterskab, europamesterskab og flere super serie finaler. Sammen har de vundet sølv ved VM i 2014, sølv til OL i Rio, All England-titlen i 2018 og fire EM-titler. Mange af de titler blev fejret med at falde på knæ – det var de dog ikke, da de kom med i Hall of Fame. -	Det ville nok have været lidt malplaceret. Så man kan sige, at følelserne var nogle andre, siger Kamilla Rytter Juhl, som har svært ved rangere en plads i Hall of Fame i forhold til titler. -	Den der anerkendelse og stolthed er jo kæmpestor hos os. Jeg synes ikke rigtig, at man kan rangere en Hall of Fame. Så skal vi vist i nogle flere, før man kan begynde at rangere dem. Se hele interviewet med Kamilla Rytter Juhl og Christinna Pedersen:

Opsummering:
Kamilla Rytter Juhl og Christinna Pedersen havde de helt store smil med tilbage til Aalborg efter optagelsen i Hall of Fame.